Diari Oficial de la Generalitat Valenciana


Sumari del DOGV 3052, del 07-08-1997 (1997/9284)

RESOLUCIÓ de data 27 de maig de 1997, del director general d'Interior, de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundació per a la restauració de la Basílica de la Mare de Déu dels Desemparats.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3052

Data del DOGV
:   07-08-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/9284


Data del document
:   27-05-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de data 27 de maig de 1997, del director general d'Interior, de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundació per a la restauració de la Basílica de la Mare de Déu dels Desemparats.  
Vist l'expedient en què se sol·licita inscriure en el Registre de Fundacions de la Comunitat Valenciana la denominada Fundació per a la Restauració de la Basílica de la Mare de Déu dels Desemparats, incoat en data 12 de maig de 1997, amb número de registre 30412, pel senyor Juan Pérez Navarro, en representació de la Fundació, en base als següents:  
Fets  
Primer  
Que en data 16 d'abril de 1997, el senyor Agustín García-Gascó Vicente, en raó del seu càrrec d'arquebisbe de València; el senyor Eduardo Zaplana Hernández Soro, president del Consell de la Generalitat Valenciana, en representació d'aquesta; la senyora Rita Barberá Noya, en qualitat d'alcaldessa de l'Ajuntament de València, i en representació d'aquest; el senyor Manuel Tarancón Fandos, en representació de la Diputació Provincial de València, com a president d'aquesta; en representació de la Universitat de València, el senyor Pedro Manuel Ruiz Torres, rector d'aquesta; el senyor Justo Nieto Nieto, rector de la Universitat Politècnica de València, en la seua representació, i el senyor Marcelino Alamar Belloch, en nom i representació de l'Arxiconfraria de Nostra Senyora dels Innocents Màrtirs i Desemparats, que al seu torn representa a la Real Basílica dels Desemparats, van comparèixer davant el notari degà del Col·legi de València, el senyor Rafael Gómez-Ferrer Sapiña i van manifestar en aquest acte la voluntat de constituir la denominada Fundació per a la Restauració de la Basílica de la Mare de Déu dels Desemparats, constitució que es va dur a terme mitjançant escriptura d'aquesta mateixa data i amb el número de protocol 1.821, atorgada per l'esmentat notari.   
Segon  
Segons l'article 3 dels estatuts, la finalitat de la Fundació és:   
a) Donar suport a les normes de protecció que garantisquen la conservació i restauració de la basílica.  
b) Procurar i, si fa el cas, dur a terme les obres de restauració de la basílica, tant pel que fa als seus aspectes arquitectònics com els artístics, i amb les autoritzacions prèvies que corresponguen, incloses les eclesiàstiques.  
c) Sol·licitar de tot tipus d'entitats i persones, amb capacitat en aquest sentit, perquè exercisquen el seu mecenatge mitjançant inversions convenientment ordenades.  
Segons el que disposa l'article 7 estatutari, els beneficiaris de les activitats de la Fundació seran la Reial Basílica de la Nostra Senyora dels Desemparats i el poble de València.  
Tercer  
La dotació fundacional, segons l'escriptura de constitució, és de set milions de pessetes (7.000.000 PTA), no obstant això, en la data actual només s'ha acreditat l'aportació de sis milions de pessetes (6.000.000 PTA), a raó d'un milió de pessetes (1.000.000 PTA) per membre fundador. La Generalitat Valenciana manifesta el propòsit de realitzar aquesta aportació econòmica, per la qual cosa s'estan realitzant els tràmits oportuns i necessaris per a la seua consecució.   
L'acreditació d'aquestes aportacions dineràries figura en sis justificants d'abonament en compte, de l'entitat financera Banco de Valencia, incorporats en l'escriptura de constitució.  
Quart  
D'acord amb allò previst en l'atorgament tercer de l'acta fundacional i el títol II dels estatuts, el Patronat és l'òrgan de govern, administració i de representació de la Fundació. El nombre dels seus components no podrà ser inferior a set ni superior a catorze. Els seus càrrecs seran nats i electius. Són membres nats del Patronat: l'arquebisbe de València, el president de la Generalitat, l'alcalde de València, el president de la Diputació, els rectors de les dues Universitats fundadores i el president de l'Arxiconfraria.  
El Patronat inicial queda format per les persones següents, les quals han acceptat el càrrec en document públic:  
President: l'arquebisbe de València, el senyor Agustín García-Gascó Vicente.  
3 vicepresidents: el senyor Eduardo Zaplana Hernández Soro, president de la Generalitat; la senyora Rita Barberá Noya, alcaldessa de València i el senyor president de la Diputació de València, Manuel Tarancón Fandos.  
Vocals: el senyor Pedro-Manuel Ruiz Torres, rector de la Universitat de València; el senyor Justo Nieto Nieto, rector de la Universitat Politècnica de València i el senyor Marcelino Alamar Belloch, president de l'Arxiconfraria de Nostra Senyora dels Innocents Màrtirs i Desemparats.  
El Patronat designarà així mateix un tresorer i un secretari.  
Cinqué  
La resta de l'articulat estatutari regula totes les qüestions previstes legalment en matèria de fundacions.  
Fonaments jurídics  
Primer  
La Constitució recull al títol I, capítol II, secció II, article 34, el dret de fundació per a finalitats d'interès general.  
Segon  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interès General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de finalitats d'interès general, circumstàncies que concorren en aquest cas.  
Tercer  
Examinades les finalitats de la Fundació, la dotació, com també les aportacions efectivament realitzades (6.000.000 PTA); les finalitats es consideren d'interès general, i les aportacions inicialment suficients per a la inscripció, de conformitat amb allò establit en l'article 11.b del Decret 60/1995, de 18 d'abril, del Govern Valencià, de creació del registre i protectorat de fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interès General.  
Quart  
La carta fundacional i els estatuts continguts en l'escriptura pública de 16 d'abril de 1997, reuneixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la Fundació pot ser reconeguda, tenint en compte la finalitat que persegueix segons l'article 3 dels seus estatuts.  
Cinqué  
L'expedient ha sigut tramitat per la Direcció General d'Interior, de la Conselleria de Presidència, a través del Servei d'Entitats Jurídiques, en virtut de les atribucions que té conferides pels Decrets 4/1997, i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament; tot això, en relació amb el Decret 60/1995, de 18 d'abril, del Govern Valencià, de creació del registre i protectorat de fundacions de la Comunitat Valenciana i l'article 10 de l'ordre de 23 de maig de 1996, en la redacció donada a aquesta per Ordre de 25 de novembre de 1996, en allò referent a l'estructura administrativa a nivell de Servei.  
Vists, la Constitució, la Llei 30/1994, de 24 de novembre, el Reial Decret 316/1996, de 23 de febrer, pel que aprova el Reglament de Fundacions de Competència Estatal, el Decret 60/95, de 18 abril, del Govern Valencià, l'Ordre de 19 de gener de 1996, de la Conselleria Administració Pública, per la que estableix la data inici activitats del Registre i Protectorat Únics de la Comunitat Valenciana, i els altres normativa de pertinent aplicació, resolc:  
Primer  
Inscriure com a fundació la denominada Fundació per a la Restauració de la Basílica de la Mare de Déu dels Desemparats en el Registre de Fundacions de la Comunitat Valenciana, amb el número 274 (V) i classificar-la com cultural. El seu domicili s'ubicarà a València, al palau arquebisbal, carrer del Palau, 2.  
Segon  
Aprovar els estatuts amb què ha de regir-se la Fundació, elevats a escriptura pública davant el notari degà del Col·legi de València, el senyor Rafael Gómez-Ferrer Sapiña, en data 16 d'abril de 1997, i número 1.821 de protocol.  
Tercer  
Aprovar el nomenament del primer patronat, segons figura en l'antecedent quart de aquesta resolució.  
Notifiqueu aquesta resolució, i advertiu que contra aquesta, que no esgota la via administrativa, podrà presentar-se recurs ordinari davant aquest mateix òrgan o davant el conseller de Presidència en el termini d'un mes, comptador des de la data de la seua notificació, de conformitat amb allò que s'ha disposat en el Decret 60/1995, de 18 d'abril del Govern Valencià, de creació del Registre i Protectorat de Fundacions de la Comunitat Valenciana en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 27 de maig de 1997.- El director general d'Interior: José López Garrido.